KOMORNA SKUPINA DIATONIČNIH HARMONIK NA GLASBENI ŠOLI ILIRSKA BISTRICA

V šolskem letu 2016/17 je na glasbeni šoli Ilirska Bistrica z delovanjem pričela komorna skupina diatoničnih harmonik pod mentorstvom profesorja Zorana Lupinca. Najprej je skupinica štela 7 učencev, ki bodisi še vedno obiskujejo šolo, ali pa so izobraževanje že zaključili. Mentor Zoran Lupinc, ki je v letu 2017 prejel tudi Gerbičevo nagrado za uspehe na področju izobraževanja, nam je predstavil repertoar, ki naj bi ga izvajali. Glede na to, da igramo ljudsko glasbilo, bi vsakdo verjetno pričakoval skladbe bratov Avsenik ali pa Franca Miheliča in podobne, a temu ni bilo tako. Profesor si je vse skupaj zamislil nekoliko drugače. Naša prva skupna pesem je bil skladba Kjer lastovke gnezdijo, ki smo jo na vsakoletni božično-novoletni prireditvi glasbene šole Ilirska Bistrica izvajali skupaj s pihalnim orkestrom. Nato smo se podali v, za diatonično harmoniko, malo bolj nenavadne vode. Spopadli smo se jazz skladbo Scotta Joplina z naslovom The Entertainer. Repertoar pa obsega tudi nekaj resne glasbe. Na lanskem zaključnem koncertu solistov in komornih skupin v cerkvi svetega Jurija smo se predstavili tudi s preludijem in koralom.

V letošnjem šolskem letu se je od komorne skupine poslovil Aleksander Šabec, tako da smo ostali še Gašper Fabjančič, Kristian Jenko, Martin Rojc, Patrik Smrdelj, Tilen Krnel in Gašper Kastelic. Že na začetku leta smo se spopadli z zanimivo kombinacijo: blues in diatonična harmonika. Skladateljica in profesorica violončela, Andrejka Možina, je za komorno skupino napisala skladbo Blues za Lano.

25. oktobra smo se odpravili v Laško na srečanje komornih skupin in solistov diatonične harmonike. Po prihodu je sledila kraka vaja v glasbeni šoli Laško-Radeče, ob 18. uri pa koncert v Kulturnem centru Laško. Predstavilo se je kar nekaj komornih skupin in solistov. Mi smo se predstavili z dvema skladbama, A. Queisser: Praeludium op. 60 in S. Joplin, prir. Hague: The Entertainer. Obe skladbi sta bili med publiko dobro sprejeti in ocenjeni s strani strokovne spremljevalke prof. Nine Volk. Ko so se nastopi solistov in komornih skupin končali, smo se vsi nastopajoči zbrali na odru in vsi skupaj zaigrali Blues za Lano. Po dolgem aplavzu smo pospravili vsak svoj meh in se odpravili proti avli, kjer so organizatorji nastopajočim in obiskovalcem pripravili pogostitev. Po tem, ko smo pojedli smo se odpravili nazaj proti domu.

Kmalu za tem je bilo že v zraku čutiti tisti pridih božično-novoletnih praznikov. Decembra nas je povabil župan g. Emil Rojc, če bi zaigrali nekaj iz našega repertoarja na sprejemu, ki ga je za predsednike krajevnih skupnosti, ravnatelje in drugih občanov organiziral v avli Doma na Vidmu, 14. decembra 2017 ob 11. uri. Povabilu smo se odzvali in na sprejemu zaigrali The Entertainer in Blues za Lano. Na koncu pa je še Leon Batagelj, ki je junija postal nov državni prvak na diatonični harmoniki, zaigral skladbo argentinskega skladatelja Astora Piazzolle z naslovom Triunfal.

Nazadnje smo se na povabilo krajevne skupnosti Kreplje odpravili v prijetno majhno kraško vasico Kreplje pri Sežani. Nastopali smo v tamkajšnjem vaškem domu, kjer smo se predstavili s nekaj solističnimi točkami in na koncu pa še s komorno skupino. Zaigrali smo Blues za Lano in The Entertainer. Ko pa so že gledalci mislili, da je vsega konec, so se na odru pojavili vsi, ki so nastopali. Med njimi tudi naš profesor, ki se harmonike ne brani in na vsakem našem nastopu poprime za bas harmoniko. Vsi skupaj smo zaigrali Avsenikovo zimzeleno Na avtocesti. Po res dolgem aplavzu in priklonu smo odšli v prostor, kjer smo čakali na nastope. Tam nas je je nato čakala pogostitev s pecivom in narezkom. Ampak, doživetjem tisti dan kar ni in ni bilo konca. Že prej nam je organizator povedal, da nas je prišla gledat Marija iz Ene žlahtne štorije (Maja Blagovič), ampak med nastopom ni bilo časa, da bi jo med publiko iskali, zato smo izkoristili čas po nastopu, da smo se z njo naredili kakšno fotografijo in od nje dobili avtogram. Po vseh teh doživetjih tisti dan, smo se odpravili domov.

Do sedaj smo nastopali že na mnogih šolskih nastopih in na drugih prireditvah v sklopu občine ali tudi širše. Upamo, da bo takšnih prireditev in možnosti, da se predstavimo publiki čim več, in da se dolgoročno uresničijo profesorjevi upi, da bi ta komorna skupino nekoč prerasla v orkester diatoničnih harmonik. Mi se bomo seveda trudili in iz harmonik izvabljali tiste znane napeve in melodije, ki so znane vsem, le da jim bomo mi z diatonično harmoniko dodali malo drugačno, posebno barvo.

Gašper Kastelic